SA SE Wen-tamatiebredie: Freddie Heyns | SARIE
SA SE Wen-tamatiebredie: Freddie Heyns
SA SE Wen-tamatiebredie: Freddie Heyns	deur admin
Ek hou baie van onthaal en kosmaak. ’n Paar jaar gelede het ek besluit om al ons familieresepte in ’n boek saam te stel. Ná my ma se dood het haar resepte verlore geraak en haar tamatiebredie was een daarvan. Ek hou glad nie van ribbetjies nie, want daar is vet aan, maar ek eet wel lamsboud. In ons vriendekring hou ons graag nie-amptelike “koswedstryde”. Een keer het ons lasagne gemaak – drie familielede en my vriendin. Myne was ’n bietjie vaal en my vriendin het gewen. Toe ek in SARIE KOS van April/Mei van die wedstryd lees, het ek my vriendin, die lasagne-wenner, gebel sodat ons resepte kon toets en proe wie se resep die smaaklikste is. Haar tamatiebredie was al weer baie lekker. My tamatiebredie maak ek soms met hoenderdye en ander kere met heel lamskenkels. Ek en my suster, Estelle, het ook teen mekaar gekook om te bepaal wie se tamatiebredie die lekkerste is. Haar resep is soos ons ma dit gemaak het, maar ek is seker sy sou van my weergawe ook gehou het. Toe Barbara Joubert my bel en sê dat ek die wedstryd gewen het, het ek gedink sy maak ’n grap. Ek het my vriendin gebel en haar meegedeel dat ek haar dié keer geklop het. Nog nooit het ek daaraan gedink om vir ’n tydskrif-wedstryd in te skryf nie. Dit was wonderlike nuus!”